《贺和仲移居 其一》
宋代·刘才邵

狻猊群戏画难工，木梢翚飞面势雄。壮气定知如杜固，凿池肯复效燕公。

好穿松竹跻云磴，别敞檐楹看碧空。更愿他年开北第，却留踪迹付隆中。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。